Author: kucerik
Last saved by: sulik
Company: MO SR

N á v r h

na zrušenie úlohy č. 6 v mesiaci október 2004 z Plánu legislatívnych úloh vlády Slovenskej republiky na rok 2004 „Návrh zákona o Vojenskej polícii a o doplnení zákona č. 141/1961 Zb. o trestnom konaní súdnom (Trestný poriadok) v znení neskorších predpisov“ 

Zdôvodnenie návrhu na zrušenie úlohy :  

	Z Plánu legislatívnych úloh vlády Slovenskej republiky na rok 2004 vyplynula pre Ministerstvo obrany Slovenskej republiky úloha č. 6 v mesiaci október 2004 predložiť na rokovanie vlády Slovenskej republiky materiál „Návrh zákona o Vojenskej polícii a o doplnení zákona č. 141/1961 Zb. o trestnom konaní súdnom (Trestný poriadok) v znení neskorších predpisov“.  Dôvodom predloženia uvedeného návrhu zákona je zabezpečiť právnu úpravu činnosti Vojenskej polície a vytvoriť podmienky na efektívnejšie a účinnejšie predchádzanie a zamedzovanie protispoločenskej činnosti v oblasti jej pôsobnosti a harmonizovať so Zmluvou o Európskej únii v znení Amsterdamskej zmluvy z  2. 10. 1997. Zákon č. 124/1997 Zb. o Vojenskej polícii v znení zákona č. 422/2002 Z. z. už v súčasnosti nepostihuje kvalitatívne zmeny platnej právnej úpravy a výkonu služby Vojenskej polície pri policajnej ochrane a podpore ozbrojených síl Slovenskej republiky.
	Snahou je, aby návrh zákona vychádzal z vojenskej stratégie Slovenskej republiky a v rozsahu pôsobnosti Vojenskej polície zabezpečil právnu úpravu jej činnosti v súlade so spoločenskou potrebou a aby výkon jej služieb mohol byť efektívnejší a policajne profesionálnejší. Vo vojenskej stratégii Slovenskej republiky sa navrhuje, aby jednou z priorít, na ktoré sa budú ozbrojené sily Slovenskej republiky špecializovať, bola aj Vojenská polícia. Je to nový moment, ktorý je treba premietnuť i do návrhu zákona o Vojenskej polícii. Cieľom je, aby plnením úloh vyplývajúcich zo špecializácie ozbrojených síl Slovenskej republiky, v súlade s prioritami Ministerstva obrany Slovenskej republiky nedošlo k narušeniu plnenia úloh vyplývajúcich pre Vojenskú políciu z navrhovaného zákona. Doposiaľ nebola schválená doktrína vojenských polícií NATO, na ktorej základe budú stanovené úlohy Vojenskej polície pre podporu ozbrojených síl Slovenskej republiky v operáciách. Návrh Doktríny Vojenskej polície má byť predložený v termíne do 30. 4. 2005.
Vzhľadom na uvedené skutočnosti Ministerstvo obrany Slovenskej republiky navrhuje zrušiť úlohu č. 6 v mesiaci október 2004 z Plánu legislatívnych úloh vlády Slovenskej republiky na rok 2004. Vypracovanie uvedeného návrhu zákona a jeho následné zaradenie do Plánu legislatívnych úloh vlády Slovenskej republiky je predpokladané v roku 2006.